Stabæk-talent klar for fem Sarpsborg-år
VG meldte tidligere i dag at Lillehammer-gutten var på vei til Østfold-klubben, og nå bekrefter Sarpsborgs sportssjef Thomas Berntsen at overgangen er i orden. Trondsen, som fyller 20 år senere denne måneden, har skrevet en femårskontrakt med sin nye klubb. - Vi mener han har et stort potensial og allerede er en meget habil midtbanespiller. Han skal konkurrere om en sentral midtbaneplass. Vi har vært ute etter en erstatter for Gudmundur Thorarinsson (solgt til Nordsjælland), og mener vi har funnet han i Trondsen, sier Berntsen til VG. Etter det VG erfarer skal Sarpsborg 08 og Stabæk være enige om en overgangsum på 1,75 millioner kroner for unggutten. Trondsen har vært misfornøyd med å ha bli satset på som venstreback i Stabæk. Nå får han sjansen til å rendyrkes på den plassen han liker best.Anders Trondsen debuterte for Stabæk som 17-åring i 2012, og har spilt på alle aldersbestemte landslag fra han var 15 år. Han er av samme årgang som Mats Møller Dæhli og Herman Stengel, og har lenge vært ansett som et av Norges største talenter. Fra før har Stabæk mistet en rekke nøkkelspillere siden fjorårssesongen. Fredrik Brustad gikk gratis til AIK, Magne Hoseth fortsatte karrieren i Viking og Franck Boli er solgt til kinesisk fotball. Også Stian Sortevik, Andrew Jacobson og Michael Stephens er borte. Med en måned igjen til seriestart har trener Bob Bradley dårlig tid på seg til å samle sammen et slagkraftig mannskap for å overleve i Tippeligaen i 2015.
Stabæks talentfulle Anders Trondsen (19) er enig med Sarpborg 08 om en femårskontrakt.